KOOSTÖÖKOKKULEPE
20.02.2026 nr 7-2.1/20

Tallinna Strateegiakeskus (edaspidi Strateegiakeskus), mida esindab 19.12.2024 a. käskkirja nr T-29-1-27-74 alusel linna digidirektor Martin Männil

ja

Riigi Tugiteenuste Keskus (edaspidi tootejuht), mida esindab põhimääruse alusel peadirektor Pärt-Eo Rannap,

keda edaspidi nimetatakse koos osapooled, sõlmivad koostöökokkuleppe (edaspidi kokkulepe) alljärgnevas.

1.	Üldtingimused
1.1.	Kokkulepe on sõlmitud Riigitöötaja iseteenindusportaali (edaspidi RTIP) tarkvaralahenduse ühise arendamise ja hooldamisega seotud koostöö tegemiseks, eesmärgiga ühiselt panustada RTIPi arengusuundade planeerimisse ning arendustegevusse.

1.2.	RTIPi arendamise ja hooldamisega seotud riigihankeid võivad osapooled korraldada eraldi või ühiselt. Ühise riigihanke läbiviimiseks sõlmivad osapooled riigihangete seaduse (RHS) §43 kohase ühishanke kokkuleppe.

1.3.	Osapooled teevad omavahel koostööd, peavad läbirääkimisi ja hindavad RTIPi arendamise ning hooldamisega seotud ressursside kasutamist, tagamaks nende kuluoptimaalne kasutus. Erimeelsused lahendatakse läbirääkimiste teel vastavalt kokkuleppe lisas määratud korrale.

2.	Kokkuleppe ese
2.1.	Kokkuleppe ese on RTIPi ühine arendamine ja hooldamine, lähtudes muuhulgas kokkuleppe lisast, milles on esitatud osapoolte ülesannete ja vastutuse jaotus ning töö- ja otsustusprotsesside kirjeldus.
2.1.1.	Arendamise all mõistavad osapooled RTIPi funktsionaalsuse või tehnoloogia täiendamist ja edasiarendamist;
2.1.2.	Hooldamise all mõistavad osapooled olemasoleva lahenduse funktsionaalsust muutmata pisitäienduste tegemist ning vigade parandamist.

3.	Osapoolte kohutused ja vastutus
3.1.	Tootejuht vastutab:  
3.1.1.	RTIP arenduste koordineerimise eest, sealhulgas arendusvajaduste kogumise, täpsustamise ning töögrupis kokkulepete saavutamise eest;
3.1.2.	arendus- ja hooldustööde sujuva kulgemise eest, seejuures on tal on õigus ilma teise osapoolega eelnevalt läbi rääkimata tellida tarkvaras tuvastatud vigade parandusi ning otsustada kriitilise mõjuga vigade paranduste lahendusviisi üle;
3.1.3.	Strateegiakeskuse teavitamise eest vigade olemusest ja nende parandamise seisust esimesel võimalusel;
3.1.4.	suhtluse eest RTIP programmikoodi ja selle omaniku majutuskeskkonda haldava kolmanda osapoolega ning kohustub teavitama teist osapoolt programmikoodi ja majutuskeskkonna haldusreeglitest ning nende muudatustest.

3.2.	Strateegiakeskus vastutab:
3.2.1.	RTIPi arendus- ja hooldustööde sujuva kulgemise tagamise eest Strateegiakeskuse vastutusalas, sh koostöö tegemise eest tootejuhiga ja arenduslepingutes;
3.2.2.	kokkuleppes kehtestatud kohustuste ja tähtaegade täitmise eest.

3.3.	Tootejuht on peamine kontakt osapoolte ja kokkuleppe täitmiseks kaasatud muude isikute vahel ning ta omab RTIPi tervikvastutusest tulenevat arenduste osas lõplikku otsustusõigust, sealhulgas kinnitab elluviimisele suunatavad arendus- ja hooldusvajadused. Tootejuhi otsused peavad olema Strateegiakeskusele läbipaistvad ja põhjendatud.

3.4.	Osapooled on kohustatud hoidma teise osapoole edastatud teavet konfidentsiaalsena ning hoiduma selle avaldamisest kolmandatele isikutele ilma teabe edastanud osapoole eelneva nõusolekuta, välja arvatud juhul, kui teave on avalik avaliku teabe seaduse tähenduses.

3.5.	Osapooled ei esita teineteisele rahalisi nõudeid koostöösse antud panuse sh töömahu, dokumentide või analüüside koostamise ega muude sarnaste tegevuste eest.

4.	Kontaktisikud ja teabe vahetamine
4.1.	Kokkuleppega seotud kontaktisikud määratakse kokkuleppe lisas.

4.2.	Kontaktisikute ülesandeks on korraldada ja koordineerida kokkuleppe täitmiseks vajalikku teabevahetust ning osapoolte vahelisi tegevusi, sh osapoolte organisatsioonisiseselt, kokkuleppe alusel moodustatud töögrupi töös ning vajadusel ka suhtlust kolmandate isikutega. Kontaktisikud jälgivad ja toetavad kokkuleppes ja arenduslepingutes ettenähtud tööde elluviimist ning kokkulepitud tulemuste saavutamist.

4.3.	Osapoolte vahelised kokkuleppega seotud teated peavad olema kirjalikku taasesitamist võimaldavas vormis või kokku lepitud muul viisil (e-kiri või muu digitaalne keskkond), välja arvatud juhtudel, kui sellised teated on informatiivsed, mille edastamisel teisele osapoolele ei ole õiguslikke tagajärgi. Informatiivset teavet võib edastada ka telefoni teel.

4.4.	Kontaktisik on kohustatud oma eemaloleku, sh puhkuse ajal, andma nimetatud ülesanded üle oma asendajale.

5.	Intellektuaalne omand ja andmekaitse
5.1.	 RTIPi kui toote omanikuks jääb tootejuht.

5.2.	Osapooled saavad eelnevalt teise osapoolega kooskõlastatud tellimuste alusel tehtavate arendustööde tulemite, sh dokumendid, analüüsid, spetsifikatsioonid jms, tasuta kasutusõiguse (tähtajatu, geograafiliselt piiramata ja tühistamatu lihtlitsentsi koos all-litsentside andmise õigusega). Lihtlitsents võimaldab kasutada kõiki tarkvara komponente ja koostöö tulemusi, tellida tarkvaraarendusi kolmandatelt isikutelt, muuta, täiendada, töödelda kohandada ja integreerida neid osapoolte vajadusi arvestades.

5.3.	Osapooled ei tee RTIPi arendustöid kolmandate isikutega ilma teise osapoole eelneva nõusolekuta.

5.4.	Andmekaitse ja infoturbe põhimõtete järgimisel lähtutakse õigusaktidest ja osapoolte organisatsioonisisestest kordadest ning vajaduse korral käsitletakse neid küsimusi töögrupis.

6.	Muud tingimused

6.1.	Kokkulepe jõustub selle allkirjastamisest ja kehtib tähtajatult.

6.2.	Kokkuleppe lõpetamise soovist tuleb teist osapoolt teavitada kirjalikku taasesitamist võimaldavas vormis vähemalt kuus kuud ette. Kokkulepe lõpetamine vormistatakse poolte kirjaliku kokkuleppega.

6.3.	Kokkuleppe lisas esitatud tingimusi on lubatud kontaktisikutel muuta kirjalikku taasesitamist võimaldavas vormis. Muudatus ja selle kehtima hakkamine kooskõlastatakse kontaktisikute vahel e-kirja teel või muu kokku lepitud digitaalse keskkonna kaudu, misjärel muudatuse algatanud osapoole kontaktisik saadab teise osapoole kontaktisikule uuendatud kokkuleppe lisa tervikteksti.

6.4.	Kokkuleppe lõpetamisel lepivad osapooled kirjalikult kokku pooleliolevate arenduste lõpetamise või peatamise korra. Koostöö käigus koostatud dokumendid jäävad osapooltele võrdselt kättesaadavaks ka pärast kokkuleppe lõppemist, välja arvatud juhul, kui kokkuleppe lõpetamisel otsustatakse teisiti.

6.5.	Kokkuleppe osapooled kohustuvad käituma teineteise suhtes lähtuvalt mõistlikkuse ja hea usu põhimõtetest. Kokkuleppe täitmisest, tõlgendamisest, muutmisest või lõpetamisest tulenevad erimeelsused ja vaidlused lahendavad kokkuleppe osapooled vastastikusel mõistmisel põhinevate läbirääkimiste teel.

(allkirjastatud digitaalselt)						(allkirjastatud digitaalselt)
Martin Männil								Pärt-Eo Rannap.
linna digidirektor							peadirektor

LISA

1.	Osapoolte kontaktisikud
1.1.	Strateegiakeskuse kontaktisik on tulevikulinna büroo juht Seidi Vilba, telefon +372 5919 6560, email seidi.vilba@tallinnlv.ee

1.2.	Tootejuhi kontaktisik on infosüsteemide arendamise osakonna projektjuht Hille Lepp, telefon +372 59177413, email hille.lepp@rtk.ee

2.	Osapoolte ülesanded
2.1.	Tootejuhi ülesandeks on korraldada arendus- ja hooldusvajaduste käsitlemist ning selleks moodustatud töögrupi tööd.

2.2.	Strateegiakeskuse ülesandeks on panustada tootejuhiga võrdselt RTIPi arengusuundade kujundamisse.

2.3.	Arendus- ja hooldustööd tehakse tootejuhi arendus- ja hoolduslepingu raames ning tööde tellimise, vastuvõtmise ja tagasilükkamisega seotud suhtlus toimub tootejuhi kaudu. Tootejuht kaasab Strateegiakeskuse RTIPi arenduste prioriteetide seadmisel.

2.4.	Osapooled on kohustatud panustama kokkulepitud arenduse ärianalüüsi, osalema kokkulepitud mahus suhtluses arenduspartneriga ning tagama arenduste testimisel vajaliku osaluse, kuna kõik arendused mõjutavad mõlema osapoole kasutatavat lahendust.

2.5.	Koostööd mõjutavate takistuste (sh ressursipuudus või prioriteetide muutus) ilmnemisel teavitatakse teist osapoolt viivitamata kokkuleppes määratud kontaktisiku kaudu.

3.	RTIPi arendustööde juhtimine, planeerimine ja koostöökorraldus
3.1.	Tootejuht peab enne arendustööde tellimist teavitama Strateegiakeskuse kontaktisikut e-kirja teel või muu kokku lepitud digitaalse keskkonna kaudu RTIPi strateegilist arengut ja arendusi mõjutavatest piirangutest, vajadustest ja ideedest. Tootejuht ei tee otsuseid arendustööde tellimiseks ega esita tellimusi Strateegiakeskust arendustööde tellimisega seotud otsustusprotsessi kaasamata, kui lepingus ei ole määratud teisiti.

3.2.	RTIPi arendusplaanide, prioriteetide ja arendusvajaduste arutamiseks ning kokkuleppimiseks moodustavad osapooled töögrupi, kuhu kuuluvad kokkuleppes nimetatud osapoolte kontaktisikud ning nende kaasatud vajaliku pädevusega spetsialistid.

3.3.	Üldjuhul toimub kiireloomuliste teemade korral suhtlus osapoolte kontaktisikute kaudu, kuid töögrupis võib vajadusel kokku leppida täiendavad isikud, kelle ülesandeks on kiireloomulistele küsimustele reageerimine ning erakorraliste töödega seotud infovahetuse ja kokkulepete korraldamine (sh e-posti või muu kokku lepitud digitaalse keskkonna kaudu).

3.4.	Töögrupi töökorraldus hõlmab analüüsi koostamist, ettepanekute esitamist, nende arutelu töögrupis ning vastava otsuse tegemist, vm kokkuleppega seotud küsimuste lahendamist.

3.5.	Arendustega seotud otsused langetatakse üldjuhul 30 päeva jooksul arendusvajaduse kohta ettepaneku esitamisest, vältimaks otsustusprotsessi põhjendamatut pikenemist;

3.6.	Arenduste prioriteedid ja järjekord lepitakse kokku töögrupis. Kui töögrupis kokkulepet ei saavutata, suunatakse teema lepingu allkirjastajatele otsustamiseks.

3.7.	Töögrupi koosolekud ja tehtud otsused protokollitakse ning protokoll tehakse osapooltele kättesaadavaks. Protokolli koostaja lepitakse kokku töögrupi koosoleku alguses. Osapooled võivad protokolli enne selle kinnitamist kümne päeva jooksul täiendada või täpsustada. Protokoll loetakse kinnitatuks pärast kümne päeva möödumist ja see on aluseks arendustegevustele.

3.8.	Tööjärg, protokollid, koostöökokkuleppe lisa jm dokumenteeritakse tootejuhi tööhalduse digitaalses keskkonnas.

3.9.	Tellitud arendustööde käigus teevad osapooled tihedat koostööd, et tagada operatiivne infovahetus ja viivitusteta probleemide lahendamine osapoolte ning arenduspartneri vahel.

3.10.	Osapoolte jaoks sarnase tähtsusega tööde prioriseerimisel arvestatakse õigusaktidest tulenevaid nõudeid ja eelistatakse lahendusi, millel on suurem mõju kasutajatele.

3.11.	Arenduste kokkuleppimisel määratakse töögrupis arenduse mahust lähtuvad eeldatavad tähtajad, sh analüüsi valmimise, testimiste lõpetamise ja tööde vastuvõtmise kinnitamise tähtajad, millest mõlemad osapooled on kohustatud kinni pidama. Ootamatute asjaolude ilmnemisel tuleb muudatustest teist osapoolt viivitamata ja piisava ajavaruga teavitada.

3.12.	Arendusotsused dokumenteeritakse ning tootejuht kas sõlmib töö tegemiseks hankelepingu või edastab tellimuse arenduspartnerile olemasoleva hankelepingu alusel.

4.	Erimeelsuste lahendamine
4.1.	Erimeelsused püütakse esmalt lahendada töögrupi tasandil.

4.2.	Kui töögrupis kokkulepet ei saavutata, esitatakse küsimus lahendamiseks koostöökokkuleppe sõlminud poolte esindajatele.